Leef uit jou Doop: 4.4 "Ons moet Jesus deur die water volg" - www.bybelkennis.co.za
by Mitch Kalp · Published 04/10/2012 · Updated 28/09/2014
Leef uit jou Doop: 4.4 "Ons moet Jesus deur die water volg" – Adrio König
4.4 "Ons moet Jesus deur die water volg"
Dit is 'n sterk argument, veral ook omdat dit 'n emosionele komponent by het. Mense wat regtig vir Jesus lief – het en Hom wil navolg, kan baie sterk daaroor voel dat Hy tog ons voorbeeld is, en dat Hy ons selfs oproep om Hom te volg. Ons moet selfs ons eie kruis agter Hom aandra.
As Hy Hom dan as volwassene in die Jordaanrivier deur Johannes die Doper laat doop het, is ons geroepe om Hom hierin te volg. Die uitdrukking is bekend: Ons moet Jesus deur die water volg.
Trouens hierdie oproep kan soms ook ander tone aanneem. Dit kan ook 'n dreigement word dat dit gevaarlik is om jou nie te laat doop nie. Dit word soms nog gestel dat 'n mens verlore sal gaan as jy nie gedoop is nie, en dit beteken dat jy gedoop is nadat jy tot geloof gekom het.
Wie as baba "gedoop" is, is eenvoudig nie regtig gedoop nie, en moet nog gedoop word. En juis in die lig van die geweldige betekenis van die doop, is dit eenvoudig 'n moet, en is dit die roeping en plig van mense wat die kinderdoop verwerp, om ander te oortuig dat hulle kleindoop nie regtig 'n doop was nie en dat hulle gedoop moet word.
Hulle is sterk oortuig dat die doop regtig onontbeerlik is. Die Skrif sê immers duidelik dat 'n mens moet glo én gedoop word (Mark 16:16), en Jesus stuur sy dissipels om alle nasies sy dissipels te maak, en die eerste ding wat hulle moet doen, is om dié wat tot geloof gekom het, te doop.